Olkiluodon ydinvoimala-alueelta on lähtenyt yli sata työntekijää ja toimihenkilöä protestina ulkoistuksille. TVO vakuuttaa, että ydinturvallisuus tai sähköntuotanto eivät kärsi.

Teollisuuden Voima pitää Olkiluodon ulosmarsseja laittomina. Ydinvoimalasta on lähtenyt merkittävä osa työntekijöistä, toimihenkilöistä ja ylemmistä toimihenkilöistä lukuunottamatta voimalan käyttöhenkilökuntaa.

Ulosmarssineita on kolminumeroinen luku. TVO.n tukipalveluiden johtaja Risto Siilos

– Ulosmarssineita on kolminumeroinen luku. Selvitämme tarkkaa lukumäärää, mutta todennäköisesti se on yli sata henkilöä. Luottamusmiehiltä saamamme tiedon mukaan työtaistelu päätyy maanantaiaamuna, TVO.n tukipalveluiden johtaja Risto Siilos sanoo.

Ulosmarssit alkoivat keskiviikkona, kun TVO kertoi ulkoistavansa yhdeksän logistiikan työntekijää Logistikas Oy:lle. Siilos sanoo, että vastaavaa työtaistelua ei ole ollut Olkiluodossa pitkään aikaan.

– Laitosyksiköiden toiminta jatkuu normaalisti ja turvallisuus varmistetaan, Siilos vakuuttaa.

Täällä on pitkään vallinnut avoimen henkilöstöpolitiikan puute. Pääluottamusmies Jani Malila

Pääluottamusmies: Luottamus mennyt

Työntekijöiden pääluottamusmies Jani Malila sanoo, että luottamus työnantajaan on vähissä, kun ulkoistuksesta kerrottiin päivää ennen sen toteutumista.

– Täällä on pitkään vallinnut avoimen henkilöstöpolitiikan puute. Nyt liikkeenluovutuksesta kerrottiin päivää ennen sen tapahtumista. Tämä otettiin hyvin raskaasti, Malila sanoo.

Pääluottamusmiehen mukaan Olkiluodon ydinvoimaloiden työilmapiiri on heikentynyt viimevuotisten yt-neuvottelujen seurauksena.

Klo 16:47 lisätty pääluottamusmiehen kommentit.